Document ID: 32013R1234

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1234/2013 ΤΗΣ ΕΠΙΤΡΟΠΉΣ της 2ας Δεκεμβρίου 2013 για την τροποποίηση του εκτελεστικού κανονισμού (ΕΕ) αριθ. 1020/2012 σχετικά με την έγκριση σχεδίου κατανομής, στα κράτη μέλη, των πόρων που θα καταλογιστούν στο οικονομικό έτος 2013 για τη χορήγηση τροφίμων από τα αποθέματα παρέμβασης στους απόρους της Ευρωπαϊκής Ένωσης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 43 στοιχεία στ) και ζ), σε συνδυασμό με το άρθρο 4, Εκτιμώντας τα ακόλουθα: (1) Το άρθρο 27 του κανονισμού (ΕΚ) αριθ. 1234/2007, όπως τροποποιήθηκε με τον κανονισμό (ΕΕ) αριθ. 121/2012 του Ευρωπαϊκού Κοινοβουλίου και του Συμβουλίου (2), καθορίζει, για το 2012 και το 2013, ένα καθεστώς διανομής τροφίμων στους απόρους της Ένωσης, το οποίο ισχύει έως την ολοκλήρωση του ετήσιου σχεδίου του 2013. (2) Με τον εκτελεστικό κανονισμό (ΕΕ) αριθ. 1020/2012 της Επιτροπής (3) εγκρίθηκε το σχέδιο παροχής τροφίμων στους απόρους και διατέθηκαν επαρκείς χρηματοδοτικοί πόροι που καταλογίστηκαν στο οικονομικό έτος 2013. Σύμφωνα με το άρθρο 3 παράγραφος 1 του κανονισμού (ΕΕ) αριθ. 807/2010 της Επιτροπής (4), η περίοδος εκτέλεσης κάθε ετήσιου σχεδίου αρχίζει την 1η Οκτωβρίου και λήγει την 31η Δεκεμβρίου του επόμενου έτους. Για να διασφαλιστεί η ομαλή μετάβαση στο Ταμείο Ευρωπαϊκής Βοήθειας προς τους Απόρους που ιδρύθηκε το 2014, ιδίως όσον αφορά την παροχή στήριξης, και σύμφωνα με τα αιτήματα που η Επιτροπή έλαβε από την Ισπανία, την Πολωνία και τη Σλοβενία, κρίνεται σκόπιμη η παράταση της περιόδου εκτέλεσης του ετήσιου σχεδίου του 2013 για διανομή τροφίμων στους απόρους. Προκειμένου να εξασφαλισθεί η ίση μεταχείριση, η παράταση πρέπει να ισχύει για όλα τα κράτη μέλη. (3) Ως αποτέλεσμα των δικαστικών διαδικασιών που κινήθηκαν κατά διαδικασιών υποβολής προσφορών, η Ελλάδα αντιμετώπισε καθυστερήσεις στην υπογραφή δημοσίων συμβάσεων και έχει, κατά συνέπεια, ζητήσει παράταση της προθεσμίας υποβολής των αιτήσεων πληρωμής που αναφέρονται στο άρθρο 4 πρώτο εδάφιο του εκτελεστικού κανονισμού (ΕΕ) αριθ. 1020/2012. Λαμβανομένου υπόψη του σχετικού αιτήματος και της δυσχερούς οικονομικής κατάστασης στην οποία βρίσκεται η Ελλάδα, είναι σκόπιμο να επιτραπεί η εν λόγω παράταση. Προκειμένου να εξασφαλισθεί η ίση μεταχείριση, η παρέκκλιση πρέπει να ισχύει για όλα τα κράτη μέλη. Δεδομένου ότι η λήξη της προθεσμίας υποβολής αιτήσεων πληρωμών είχε καθοριστεί στις 30 Σεπτεμβρίου, η παρούσα παρέκκλιση πρέπει να ισχύει αναδρομικά. (4) Για λογιστικούς σκοπούς, οι προκαταβολές που καταβάλλονται από τους οργανισμούς πληρωμών στους δικαιούχους καθώς και η εκκαθάριση των προκαταβολών σε επίπεδο δικαιούχου πρέπει να καταλογιστούν στους ετήσιους λογαριασμούς της Επιτροπής. Ως εκ τούτου, κρίνεται σκόπιμο τα κράτη μέλη να ορίσουν την ημερομηνία έως την οποία οι δικαιούχοι των εν λόγω ενισχύσεων πρέπει να υποβάλουν τις εκθέσεις κόστους και ορισμένες άλλες πληροφορίες σχετικές με τις προκαταβολές. Επιπλέον, είναι σκόπιμο να οριστεί ως προθεσμία παροχής δεδομένων από τα κράτη μέλη στην Επιτροπή η 1η Φεβρουαρίου 2014, η οποία αντιστοιχεί στην προθεσμία που ισχύει για την παροχή των λογιστικών στοιχείων που προβλέπονται στο άρθρο 7 παράγραφος 2 του κανονισμού (ΕΚ) αριθ. 885/2006 της Επιτροπής (5). (5) Συνεπώς, ο εκτελεστικός κανονισμός (ΕΕ) αριθ. 1020/2012 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο εκτελεστικός κανονισμός (ΕΕ) αριθ. 1020/2012 τροποποιείται ως εξής: 1) παρεμβάλλεται το ακόλουθο άρθρο 1α: «Άρθρο 1α Κατά παρέκκλιση από το άρθρο 3 παράγραφος 1 του κανονισμού (ΕΕ) αριθ. 807/2010, η περίοδος εκτέλεσης του ετήσιου σχεδίου διανομής του 2013 λήγει στις 28 Φεβρουαρίου 2014.»· 2) στο άρθρο 4, το πρώτο εδάφιο αντικαθίσταται από το ακόλουθο κείμενο: «Κατά παρέκκλιση από το άρθρο 9 του κανονισμού (ΕΕ) αριθ. 807/2010, για το σχέδιο διανομής του 2013, οι αιτήσεις πληρωμής υποβάλλονται στις αρμόδιες αρχές κάθε κράτους μέλους έως τις 15 Οκτωβρίου 2013.»· 3) το άρθρο 5 τροποποιείται ως εξής: α) στην παράγραφο 1, το στοιχείο β) αντικαθίσταται από το ακόλουθο κείμενο: «β) έχουν λάβει όλα τα αναγκαία μέτρα για να εξασφαλίσουν ότι η εκτέλεση θα ολοκληρωθεί το αργότερο στις 28 Φεβρουαρίου 2014.»· β) παρεμβάλλεται η ακόλουθη παράγραφος 5α: «5α. Οι εμπορευόμενοι που επιλέγονται σύμφωνα με το άρθρο 4 παράγραφοι 4 και 6 του κανονισμού (ΕΕ) αριθ. 807/2010 και οι ορισμένοι οργανισμοί που προβλέπονται στο άρθρο 27 παράγραφος 1 του κανονισμού (ΕΚ) αριθ. 1234/2007 παρέχουν στην αρμόδια αρχή του κράτους μέλους, η οποία χορήγησε την προκαταβολή, τις ακόλουθες πληροφορίες: α) καταστάσεις δαπανών που αιτιολογούν, ανά στοιχείο κόστους, τη χρήση των προκαταβολών έως τις 15 Οκτωβρίου 2013· και β) βεβαίωση, ανά στοιχείο κόστους, του εναπομένοντος υπολοίπου των αχρησιμοποίητων προκαταβολών στις 15 Οκτωβρίου 2013. Τα κράτη μέλη καθορίζουν την ημερομηνία διαβίβασης των πληροφοριών που αναφέρονται στο πρώτο εδάφιο ώστε να καταστεί δυνατό αυτές να περιληφθούν στην κοινοποίηση που αναφέρεται στην παράγραφο 6.»· γ) η παράγραφος 6 αντικαθίσταται από το ακόλουθο κείμενο: «6. Το αργότερο την 1η Φεβρουαρίου 2014, τα κράτη μέλη κοινοποιούν στην Επιτροπή, μαζί με τις πληροφορίες που αναφέρονται στο άρθρο 7 παράγραφος 2 του κανονισμού (ΕΚ) αριθ. 885/2006 της Επιτροπής (6), το συνολικό ποσό των προκαταβολών που χορηγήθηκαν έως τις 15 Οκτωβρίου 2013, σύμφωνα με την παράγραφο 2 του παρόντος άρθρου, οι οποίες δεν εκκαθαρίστηκαν και αφορούν δράσεις που δεν έχουν ακόμη ολοκληρωθεί. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 1 σημείο 2 εφαρμόζεται από τις 30 Σεπτεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Δεκεμβρίου 2013.

Classification Labels:
185
139

Label Descriptions:
{"185": "Κοινωνική ενίσχυση", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 1005
2460
1004
1268

EuroVoc IDs (Expanded): 1005
2460
1004
1268

Dataset Source: meu

Split: test